মুহাম্মাদ আখতারুজ্জামান : বর্তমান সরকারের সময়ে আর্থিক শৃঙ্খলার বেহাল দশায় অরক্ষিত হয়ে পড়েছে রাষ্ট্রীয় কোষাগার। রাষ্ট্রের সর্বোচ্চ নিরাপত্তার এ জায়গা থেকেও অর্থ চুরি হয়ে যাচ্ছে। আওয়ামী লীগ সরকারের চলতি সময়ে ২০১৬ সালের ৪ ফেব্রুয়ারি বাংলাদেশ ব্যাংকের রিজার্ভ থেকে ৮১ মিলিয়ন (৮ কোটি ১০ লাখ) ডলার বাংলাদেশী টাকায় ৮০০ কোটি টাকা হাতিয়ে নেয় ফিলিপাইনের হ্যাকাররা। মার্কিন যুক্তরাষ্ট্রের কেন্দ্রীয় ব্যাংকের সতর্কতার কারণে অল্পের জন্য রক্ষা পায় আরো প্রায় সাত হাজার কোটি টাকা। বাংলাদেশ ব্যাংকের বৈদেশিক মুদ্রার রিজার্ভ থেকে এ চুরি ব্যাংকিং খাতে সবচেয়ে আলোচিত ঘটনা। শুধু দেশের মধ্যেই এটি সীমাবদ্ধ ছিল না, আন্তর্জাতিক মিডিয়াতেও সংবাদের শিরোনাম হয় বাংলাদেশ ব্যাংকের রিজার্ভ চুরির ঘটনা। রিজার্ভ চুরির টাকা ফেরত আনতে বাংলাদেশ ব্যাংক ও সরকার এখনো পর্যন্ত ব্যর্থতার পরিচয় দিয়েছে। এ অর্থ চুরির সাথে যারা জড়িত তাদেরও বিচারের আওতায় আনা সম্ভব হয়নি। রিজার্ভ চুরির অর্থ ফেরাতে আজও পর্যন্ত কোনো কূল-কিনারা করতে পারেনি সরকার। রিজার্ভ চুরির সাথে বাংলাদেশ ব্যাংকের একটি চক্র জড়িত আছে বলে মনে করেন সংশ্লিষ্টরা। তারা বলেন, ব্যাংকের ভিতরের লোক জড়িত না থাকলে এতো বড় ঘটনা ঘটা সম্ভব নয়।